अर्थशास्त्रम्/अधिकरणम् ३/अध्यायः ४
पति-कुलान्निष्पतितायाः स्त्रियाः षट्-पणो दण्डः । अन्यत्र विप्रकारात्  ।। ०३.४.०१  ।।
 प्रतिषिद्धायां द्वादश-पणः   ।। ०३.४.०२  ।।
 प्रतिवेश-गृह-अतिगतायाः षट्-पणः   ।। ०३.४.०३  ।।
 प्रातिवेशिक-भिक्षुक-वैदेहकानां अवकाश-भिक्षा-पण्य-दाने द्वादश-पणो दण्डः   ।। ०३.४.०४  ।।
 प्रतिषिद्धानां पूर्वः साहस-दण्डः   ।। ०३.४.०५  ।।
 पर-गृह-अतिगतायाश्चतुर्-विंशति-पणः   ।। ०३.४.०६  ।।
 पर-भार्या-अवकाश-दाने शत्यो दण्डः । अन्यत्रऽपद्भ्यः   ।। ०३.४.०७  ।।
 वारण-अज्ञानयोर्निर्दोषः   ।। ०३.४.०८  ।।
 "पति-विप्रकारात्पति-ज्ञाति-सुख-अवस्थ-ग्रामिक-अन्वाधि-भिक्षुकी-ज्ञाति-कुलानां अन्यतमं अपुरुषं गन्तुं अदोषः" इति आचार्याः   ।। ०३.४.०९  ।।
 सपुरुषं वा ज्ञाति-कुलं   ।। ०३.४.१०  ।।
 कुतो हि साध्वी-जनस्यच्छलं   ।। ०३.४.११  ।।
 सुखं एतदवबोद्धुम् । इति कौटिल्यः   ।। ०३.४.१२  ।।
 प्रेत-व्याधि-व्यसन-गर्भ-निमित्तं अप्रतिषिद्धं एव ज्ञाति-कुल-गमनं   ।। ०३.४.१३  ।।
 तन्-निमित्तं वारयतो द्वादश-पणो दण्डः   ।। ०३.४.१४  ।।
 तत्रापि गूहमाना स्त्री-धनं जीयेत । ज्ञातयो वा छादयन्तः शुल्क-शेषं   इति निष्पतनं  । ।। ०३.४.१५  ।।
 पति-कुलान्निष्पत्य ग्राम-अन्तर-गमने द्वादश-पणो दण्डः स्थाप्या-आभरण-लोपश्च   ।। ०३.४.१६  ।।
 गम्येन वा पुंसा सह प्रस्थाने चतुर्-विंशति-पणः सर्व-धर्म-लोपश्च । अन्यत्र भर्म-दान-तीर्थ-गमनाभ्यां   ।। ०३.४.१७  ।।
 पुंसः पूर्वः साहस-दण्डः तुल्य-श्रेयसोः । पापीयसो मध्यमः   ।। ०३.४.१८  ।।
 बन्धुर्-अदण्ड्यः   ।। ०३.४.१९  ।।
 प्रतिषेधेअर्ध-दण्डाः   ।। ०३.४.२०  ।।
 पथि व्यन्तरे गूढ-देश-अभिगमने मैथुन-अर्थेन शङ्कित-प्रतिषिद्धायां वा पथ्य्-अनुसरणे संग्रहणं विद्यात्  ।। ०३.४.२१  ।।
 ताल-अवचर-चारण-मत्स्य-बन्धक-लुब्धक-गो-पालक-शौण्डिकानां अन्येषां च प्रसृष्ट-स्त्रीकाणां पथ्य्-अनुसरणं अदोषः   ।। ०३.४.२२  ।।
 प्रतिषिद्धे वा नयतः पुंसः स्त्रियो वा गच्छन्त्यास्त एवार्ध-दण्डाः   इति पथ्य्-अनुसरणं  । ।। ०३.४.२३  ।।
 ह्रस्व-प्रवासिनां शूद्र-वैश्य-क्षत्रिय-ब्राह्मणानां भार्याः संवत्सर-उत्तरं कालं आकाङ्क्षेरनप्रजाताः । संवत्सर-अधिकं प्रजाताः   ।। ०३.४.२४  ।।
 प्रतिविहिता द्वि-गुणं कालं   ।। ०३.४.२५  ।।
 अप्रतिविहिताः सुख-अवस्था बिभृयुः । परं चत्वारि वर्षाण्यष्टौ वा ज्ञातयः   ।। ०३.४.२६  ।।
 ततो यथा-दत्तं आदाय प्रमुञ्चेयुः   ।। ०३.४.२७  ।।
 ब्राह्मणं अधीयानं दश-वर्षाण्यप्रजाता । द्वादश प्रजाता । राज-पुरुषं आयुः-क्षयादाकाङ्क्षेत   ।। ०३.४.२८  ।।
 सवर्णतश्च प्रजाता नापवादं लभेत   ।। ०३.४.२९  ।।
 कुटुम्ब-ऋद्धि-लोपे वा सुख-अवस्थैर्विमुक्ता यथा-इष्टं विन्देत । जीवित-अर्थं आपद्-गता वा   ।। ०३.४.३०  ।।
 धर्म-विवाहात्कुमारी परिग्रहीतारं अनाख्याय प्रोषितं अश्रूयमाणं सप्त तीर्थान्याकाङ्क्षेत । संवत्सरं श्रूयमाणं   ।। ०३.४.३१  ।।
 आख्याय प्रोषितं अश्रूयमाणं पञ्च तीर्थान्याकाङ्क्षेत । दश श्रूयमाणं   ।। ०३.४.३२  ।।
 एक-देश-दत्त-शुल्कं त्रीणि तीर्थान्यश्रूयमाणम् । श्रूयमाणं सप्त तीर्थान्याकाङ्क्षेत   ।। ०३.४.३३  ।।
 दत्त-शुल्कं पञ्च तीर्थान्यश्रूयमाणम् । दश श्रूयमाणं   ।। ०३.४.३४  ।।
 ततः परं धर्मस्थैर्विसृष्टा यथा-इष्टं विन्देत   ।। ०३.४.३५  ।।
 तीर्थ-उपरोधो हि धर्म-वध इति कौटिल्यः   इति ह्रस्व-प्रवासः   ।। ०३.४.३६  ।।
 दीर्घ-प्रवासिनः प्रव्रजितस्य प्रेतस्य वा भार्या सप्त तीर्थान्याकाङ्क्षेत । संवत्सरं प्रजाता   ।। ०३.४.३७  ।।
 ततः पति-सोदर्यं गच्छेत्  ।। ०३.४.३८  ।।
 बहुषु प्रत्यासन्नं धार्मिकं भर्म-समर्थं कनिष्ठं अभार्यं वा   ।। ०३.४.३९  ।।
 तद्-अभावेअप्यसोदर्यं सपिण्डं कुल्यं वाआसन्नं   ।। ०३.४.४०  ।।
 एतेषां एष एव क्रमः   ।। ०३.४.४१  ।।
 एतानुत्क्रम्य दायादान्वेदने जार-कर्मणि  । ।। ०३.४.४२अ ब  ।।
 जार-स्त्री-दातृ-वेत्तारः सम्प्राप्ताः संग्रह-अत्ययं   ।। ०३.४.४२च्द्  ।।